प्रधानमंत्री मोदी आज वाराणसी की विकास परियोजनाओं का शिलान्यास और लोकार्पण करेंगे
प्रधानमंत्री नरेन्द्र मोदी सोमवार को अपने लोक सभा निर्वाचन क्षेत्र वाराणसी में विभिन्न विकास परियोजनाओं का शिलान्यास एवं लोकार्पण वर्चुअल माध्यम से करेंगे।
लखनऊ: प्रधानमंत्री नरेन्द्र मोदी सोमवार को अपने लोक सभा निर्वाचन क्षेत्र वाराणसी में विभिन्न विकास परियोजनाओं का शिलान्यास एवं लोकार्पण वर्चुअल माध्यम से करेंगे। उत्तर प्रदेश के मुख्यमंत्री योगी आदित्यनाथ वीडियो कॉन्फ्रेंस के जरिए इस आयोजन में शिरकत करेंगे। राज्य सरकार के एक प्रवक्ता ने रविवार को बताया कि प्रधानमंत्री सोमवार को 600 करोड़ रुपये से अधिक की 30 विकास परियोजनाओं का शिलान्यास एवं लोकार्पण करेंगे। जिन परियोजनाओं का लोकार्पण होगा, उनमें नगर विकास विभाग की तीन परियोजनाएं, पर्यटन विभाग और लोक निर्माण विभाग की दो-दो, ऊर्जा, गृह, स्वास्थ्य एवं चिकित्सा, कृषि, खेल-कूद, सहकारिता, महिला एवं बाल विकास तथा पंचायतीराज विभाग और भारतीय विमानपत्तन प्राधिकरण की एक-एक परियोजना शामिल है। इसके अलावा प्रधानमंत्री नगर विकास विभाग की आठ परियोजनाओं, आवास एवं शहरी नियोजन, गृह, लोक निर्माण, पर्यटन तथा सूक्ष्म, लघु एवं मध्यम उद्योग तथा आवास एवं शहरी नियोजन/नगर विकास विभाग की एक-एक परियोजना का शिलान्यास और लोकार्पण करेंगे।